Pula, 13. listopada 2023.

Na temelju članka 14. stavka 4. Zakona o obavljanju studentskih poslova ("Narodne novine" broj: 96/18 i 16/20) Studentski centar Pula u suradnji s Povjerenstvom za raspodjelu naknade za posredovanje pri obavljanju studentskih poslova objavljuje

**JAVNI POZIV**

**za financiranje studentskih aktivnosti**

Pozivaju se

- studenti pojedinci ili grupe studenata koji studiraju na Sveučilištu Jurja Dobrile u Puli odnosno Istarskom veleučilištu (dalje u tekstu: visokom učilištu) te

- **Studentski zbor** Sveučilišta Jurja Dobrile u Puli i Studentski zbor Istarskog veleučilišta (dalje u tekstu: Studentski zbor) ili druge **studentske organizacije/udruge** koje su upisane u Upisnik Sveučilišta Jurja Dobrile u Puli ili Istarskog veleučilišta odnosno studentske udruge koje djeluju na području Istarske županije, a upisane su u Registar udruga Republike Hrvatske

da temeljem ovog Poziva podnesu prijave za dodjeljivanje potpore za financiranje kulturnih, sportskih, znanstvenih i edukacijskih aktivnosti koje isključivo provode studenti i studentske organizacije te su isključivo namijenjene studentima.

Isti prijavitelj može prijaviti više aktivnosti, ali svaka aktivnost mora biti prijavljena na zasebnom obrascu.

Financijska potpora dodijelit će se aktivnostima koje zadovoljavaju uvjete propisane Kriterijima za financiranje studentskih aktivnosti (Broj: 01-151/23 od 03. listopada 2023.), objavljenim na mrežnim stranicama Studentskog centra Pula.

Prijave moraju sadržavati:

- ispunjen obrazac prijave

- ponude za troškove

- potvrdu da je student upisan na visoko učilište u godini u kojoj se provodi projekt (u slučaju kada projekt prijavljuje student pojedinac/grupa studenata)

- suglasnost čelnika sastavnice da se projekt može realizirati preko računa fakulteta/odjela na kojem student studira (u slučaju kada projekt prijavljuje student pojedinac/grupa studenata - sastavni dio obrasca prijave)

- izjavu o nepostojanju dvostrukog financiranja.

Prijave se, zajedno sa svom potrebnom dokumentacijom podnose elektroničkim putem, na adresu elektroničke pošte: studentske-aktivnosti@scpu.hr, zaključno **do 30. studenog 2023. godine**.

Svi upiti vezani za podnošenje prijava po ovom Pozivu mogu se dostaviti pisanim putem na adresu elektroničke pošte: studentske-aktivnosti@scpu.hr ili uputiti na broj telefona: 555 335.

Kriterijima za financiranje studentskih aktivnosti i svi obrasci nalaze se u prilogu ovog Poziva.

Povjerenstvo za raspodjelu naknade za posredovanje

pri obavljanju studentskih poslova